በሲዳማ ክልል በ1.7 ቢሊዮን ብር የግል ኢንዱስትሪ ፓርክና የዘይት ፋብሪካ ለመገንባት የመሠረት ድንጋይ ተቀመጠ
የኢትዮጵያ ፌዴራላዊ ዴሞክራሲያዊ ሪፐብሊክ አሥረኛ ክልል በሆነው የሲዳማ ክልል በቀን 300 ቶን የምግብ ዘይትና ሌሎች ተዛማጅ ግብዓቶችን ማምረት የሚችል ፋብሪካ ለመገንባት፣ ከፍተኛ የፌዴራልና የክልሉ ባለሥልጣናት በተገኙበት እሑድ ታኅሳስ 18 ቀን 2013 ዓ.ም. በሐዋሳ ከተማ የመሠረት ድንጋይ ተቀመጠ፡፡‹‹አማ የኢንዱስትሪ ፓርክ›› የሚል ስያሜ ያለው የኢንድስትሪ ፓርኩ በአቶ አንድነት ጌታቸውና ቤተሰቦቻቸው የተቋቋመ ሲሆን፣ ድርጅቱ ከ2005 ዓ.ም. ጀምሮ በሐዋሳ በ3,500 ካሬ ሜትር ላይ የወረቀትና የወረቀት ማሸጊያ ሲያመርት መቆየቱን፣ በተጨማሪም የምግብ ዘይት ከውጭ አገር አስመጥቶ በማከፋፈል ሥራም  እንደሚታወቅ ተገልጿል፡፡ አማ የሚያስገነባው የኢንዱስትሪ ፓርክ በ100,000 ካሬ ሜትር ላይ የሚያርፍ ሲሆን፣ በውስጡም 1.7 ቢሊዮን ብር ፈሰስ የሚደረግባቸው ሰባት ፕሮጀክቶችን እንደሚያቅፍ በሥነ ሥርዓቱ ላይ ተገልጿል፡፡ እነዚህም የምግብ ዘይት፣ የፕላስቲክ፣ የካርቶን፣ የሳሙና፣ የጆንያ፣ የቆርቆሮና ሚስማር፣ እንዲሁም የቡና ማቀነባበሪያ ፋብሪካዎች ናቸው፡፡ በመጀመርያ የሚተከለው የዘይት ፋብሪካው ሲሆን፣ በመጀመርያው ዓመት 100 ቶን ዘይት በቀን እንዲያመርት ታቅዷል፡፡ በሁለተኛውና በሦስተኛው ዓመት መጨረሻ ላይ በቀን እስከ 300 ቶን ዘይት ማምረት የሚያስችል አቅም እንደሚኖረው ተገልጿል፡፡የአማ ንግድ ድርጅት ዋና ሥራ አስኪያጅ አቶ በኃይሉ ተፈራ ለሪፖርተር እንዳስታወቁት፣ ከፕሮጀክቶቹ በቅድሚያ ወደ ሥራ የሚገባው የዘይት ፋብሪካ የአገር ውስጥ ፍላጎትን ለማሟላት ታሳቢ ተደርጎ የተነደፈ ነው፡፡ የመጀመርያ ዙር ምርቱን ከውጭ አገር በሚያስመጣው የፓልም ድፍድፍ ዘይት የሚጀምር መሆኑን፣ በቀጣይ ከክልሉ መንግሥት ጋር በመተባበር የራሱ የሆነ የእርሻ መሬት በማዘጋጀት አኩሪ አተርና ሱፍ በማምረት ለግብዓትነት እንደሚጠቀም፣ በተጨማሪም ከአካባቢው አርሶ አደሮች ጋር በመቀናጀት ለፋብሪካው ግብዓት የሚሆኑ የሰብል ምርቶች ይመረታሉ ብለዋል፡፡ በኢንዱስትሪ ፓርኩ ውስጥ የሚገነቡት ፋብሪካዎች የሚያመርቷቸው  ምርቶች እርስ በርስ የተሳሰሩ እንደሚሆኑ የገለጹት ዋና ሥራ አስኪያጁ፣ ለምሳሌ ከዘይት ፋብሪካው የሚገኘው ተረፈ ምርት ለሳሙና ፋብሪካ እንደ ግብዓትነት የሚያገለግል እንደሚሆን ተናግረዋል፡፡ የተመረተው ዘይት የሚታሸግበትን ጄሪካን የሚያመርት ፋብሪካ እዚያው  እንደሚቋቋምም አስረድተዋል፡፡ የፋብሪካ ሼዶች በውጭ ተቋማት እንደሚገነቡ የተገለጸ ሲሆን፣ ሆኖም የማሽን ተከላውን የአገር ውስጥና የውጭ ዜጎች በጥምረት የሚያከናውኑት ነው ሲሉ አቶ በኃይሉ ገልጸዋል፡፡የፕሮጀክቱ ባለቤት አቶ አንድነት ጌታቸው በመሠረት ድንጋይ የማስቀመጥ ሥነ ሥርዓቱ ወቅት መንግሥት አምራች ኢንዱስትሪዎችን ለማበረታት ባለሀብቶች ሼዶችን ሠርተው ማልማት እንደሚችሉ ያስቀመጠውን ዕድል ተጠቅመው፣ እሳቸውና ባልደረቦቻቸው ወደ ሥራው ለመግባት እንደወሰኑ አስታውቀዋል፡፡ የሚተከለው ፋብሪካ የውጭ ምንዛሪን ከማዳን አንፃር ትልቅ ፋይዳ እንዳለውና ከሥራ ዕድል ፈጠራ አንፃርም ጠቅላላ ፕሮጀክቱ ሲተገበር፣ ከሦስት ሺሕ በላይ ለሚሆኑ ዜጎች የገቢ ምንጭ ዕድል እንደሚያመቻች አስታውቀዋል፡፡የሲዳማ ክልላዊ መንግሥት ርዕሰ መስተዳድር አቶ ደስታ ሌዳሞ ክልሉ ቁርጠኛ ሆነው የሚመጡ ባለሀብቶችን ለመደገፍ በርካታ ተግባራት እያከናወነ መሆን ገልጸው፣ በሲዳማ ክልል ኢንቨስትመንት ለማስፋፋት ለሚመጡ ባለሀብቶች በሙሉ የክልሉ መንግሥት አስፋላጊውን ሁሉ ድጋፍ እንደሚያደርግ ተናግረዋል፡፡ ሐዋሳ ከተማን የተሻለችና ተወዳዳሪ ለማድረግ ኢንቨስትመንት መሳብና ያሉትንም ማጠናከር በጣም አስፈላጊ መሆኑን የገለጹት ደግሞ የሐዋሳ ከተማ አስተዳደር ምክትል ከንቲባ ፀጋዬ ቱኬ (ረዳት ፕሮፌሰር) ናቸው፡፡ በአሁኑ ጊዜ በከተማዋ ያለው ሰላምና ፀጥታ ኢንቨስትመንቶች እንዲስፋፉና እንዲበራከቱ ትልቅ አቅም መፍጠሩን ጠቁመዋል፡፡ ከንቲባው አክለውም ሲዳማ እንደ ክልል ከተዋቀረ በኋላ የሰላም ሁኔታው የተሻሻለ መሆኑን፣ በክልሉ ያሉ ባለሀብቶች በነፃነት የሚሠሩበት መልካም ሁኔታ እየተፈጠረ መምጣቱን አስረድተዋል፡፡የንግድና ኢንዱስትሪ ሚኒስትር አቶ መላኩ አለበል፣ ‹‹ኢትዮጵያ ውስጥ ካሉት ክልሎች አሁን ባለው ሁኔታ ቀድሞ ወደ ኢንደስትሪ የገባው ክልል ሲዳማ ነው›› ብለው፣ እንደ ሐዋሳና ይርጋለም ያሉ ትልልቅ ኢንዱስትሪ ፓርኮች ከሲዳማ ክልል ውጪ በአገሪቱ እንደሌለ አስታውቀዋል፡፡ ‹‹ይኼ ለክልሉ ሕዝብ ዕድልም የቤት ሥራም ነው›› ያሉት ሚኒስትሩ ኢንዱስትሪ፣ ኢንቨስትመንትና ቱሪዝም ሁል ጊዜ ሰላም የሚፈልጉ ስለሆነ ከመንግሥት መዋቅር ጋር በመሆን ይኼንን ማስጠበቅ ያስፈልጋል ብለዋል፡፡ ሚኒስትሩ ጨምረው እንደተናገሩት ክልሉም ሆነ የከተማ አስተዳደሩ በአገሪቱ ተፈላጊ የሆነውን የዘይት ምርት ለሚያመርተው ፋብሪካም ሆነ፣ ለሌሎች ኢንቨስተሮች መሬትና ብድር በማመቻቸት ድጋፍ ሊያደርጉ እንደሚገባ አሳስበዋል፡፡ 